Talous- ja sosiaalikomitean lausunto aiheesta "Ehdotus: Neuvoston asetus yhteisen maatalouspolitiikan rahoituksesta annetun asetuksen (EY) N:o 1258/1999 sekä useiden muiden yhteistä maatalouspolitiikkaa koskevien asetusten muuttamisesta"



Virallinen lehti nro C 123 , 25/04/2001 s. 0072 - 0073



Talous- ja sosiaalikomitean lausunto aiheesta "Ehdotus: Neuvoston asetus yhteisen maatalouspolitiikan rahoituksesta annetun asetuksen (EY) N:o 1258/1999 sekä useiden muiden yhteistä maatalouspolitiikkaa koskevien asetusten muuttamisesta" (2001/C 123/17) Neuvosto päätti 12. syyskuuta 2000 EY:n perustamissopimuksen 37 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "maatalous, maaseudun kehittäminen, ympäristö" -jaosto antoi lausuntonsa 20. joulukuuta 2000. Esittelijä oli Rudolf Strasser. Talous- ja sosiaalikomitea hyväksyi 24. ja 25. tammikuuta 2001 pitämässään 378. täysistunnossa (tammikuun 24. päivän kokouksessa) seuraavan lausunnon äänin 74 puolesta, 1 vastaan 6:n pidättyessä äänestämästä. 1. Johdanto 1.1. Euroopan komissio ehdotti 26. heinäkuuta 2000 unionin varainhoitoasetuksen laajaa tarkistusta. Ehdotuksen keskeisenä tavoitteena on yksinkertaistaa nykyistä varainhoitoasetusta ja uudistaa sen rakennetta. Tällä hetkellä voimassa oleva varainhoitoasetus annettiin yli 20 vuotta sitten. 1.2. Vuodelta 1977 peräisin olevaa varainhoitoasetusta on muutettu kohdittain 14 kertaa, jotta otettaisiin yhtäältä huomioon institutionaaliset muutokset (Maastrichtin ja Amsterdamin sopimukset, Efta-maita koskeva rahoitus ETA:n puitteissa) ja toisaalta hoidettaisiin yhteisön varoja entistä tarkemmin. 1.3. Komission mukaan kaikki varainhoitoa ja rahoitusta koskevat periaatteet ja keskeiset määräykset tulee koota yhdeksi säädökseksi, mutta yksityiskohtaiset ja tekniset säännökset on edelleen esitettävä toimeenpanoasetuksissa. 1.4. Tarvittavan avoimuuden noudattamiseksi kirjanpidossa(1) on uudistettua varainhoitoasetusta koskevassa ehdotuksessa käsiteltävä maatalousalan "negatiivisia menoja" käyttötarkoitukseen sidottuina tuloina kyseisellä alalla voimassa olevien säännösten mukaisesti. 1.5. Käsitettä "negatiiviset menot" käytetään, kun kyse on yhtäältä jo suoritettujen maksujen takaisinperintävaatimuksista ja toisaalta tuloista, joita ei tulo- ja menoarvion suunnittelussa ole voitu ottaa huomioon tuloina. Kyseiset negatiiviset menot johtuvat monimutkaisesta talousarviomenettelystä, ja ne voidaan jakaa viiteen ryhmään: - petosten tai sääntöjenvastaisuuksien seurauksena takaisin perityt summat - talousarviota koskevasta kurinalaisuudesta tehdyn päätöksen 13 artiklan perusteella ennakkoihin tehdyt korjaukset - julkisen varastoinnin myynneistä kertyvät "voitot" - maidon liikatuotannosta perittävä lisämaksu - tilien tarkastamista ja hyväksymistä koskevien päätösten taloudelliset seuraukset. 1.6. Jotta EMOTR:n tukiosaston negatiiviset menot voidaan muuttaa käyttötarkoituksiin sidotuiksi tuloiksi, on komission ehdotuksen mukaisesti seuraavassa luetelluissa asetuksissa säädettävä, mitkä YMP:n hallinnoinnin puitteissa kerättävistä, kannettavista tai pidätettävistä summista on katsottava käyttötarkoituksiin sidotuiksi tuloiksi. Asetukset koskevat: - yhteisen maatalouspolitiikan rahoitusta(2) - maito- ja maitotuotealan lisämaksua(3) - julkisena varastointina toteutettavien interventiotoimenpiteiden rahoitusta(4) - yhteisen maatalouspolitiikan yhteydessä annettujen vakuuksien, vakuustalletusten tai takuiden jakoa(5). 2. Huomiot 2.1. Komitea on sitä mieltä, että komission ehdotus "käyttötarkoituksiin sidottujen tulojen" erillisestä budjetoinnista ja kirjaamisesta on varainhoidon avoimuusperiaatteen mukainen ja mahdollistaa etenkin maatalousbudjetin erilaisten tilitapahtumien välttämättömän seurannan. 2.2. Komitea on tämän vuoksi tyytyväinen ehdotukseen muuttaa negatiiviset menot käyttötarkoituksiin sidotuiksi tuloiksi. Näin toteutettaisiin myös Euroopan tilintarkastustuomioistuimen useaan otteeseen vaatima välttämätön selvennys. Lisäksi kyseinen selvennys tarkoittaa, että negatiivisista menoista käyttötarkoituksiin sidotuiksi tuloiksi muutetut varat ovat selkeästi EMOTR:n tukiosaston käytettävissä. Komitea korostaa, ettei ehdotettu muutos vaikuta unionin talousarvioon. 2.3. Komitea kehottaa komissiota asianomaisten toimeenpanosäännösten yhteydessä varmistamaan, että jäsenvaltioiden tekemien ilmoitusten yhteydessä kiinnitetään huomiota tarkoituksenmukaisiin sääntöihin. Bryssel 24. tammikuuta 2001. Talous- ja sosiaalikomitean puheenjohtaja Göke Frerichs (1) Tilintarkastustuomioistuin on kritisoinut sitä, että "negatiivisia menoja" on lähes mahdotonta yksilöidä kirjanpidossa (ks. mm. Vuosikertomus varainhoitovuodelta 1998, kohta 2.39, EYVL C 349, 3.12.1999). (2) Asetus (EY) N:o 1258/1999, EYVL L 160, 26.6.1999. (3) Asetus (ETY) N:o 3950/92, EYVL L 405, 31.12.1992. (4) Asetus (ETY) N:o 3492/90, EYVL L 337, 4.12.1990. (5) Asetus (ETY) N:o 352/78, EYVL L 50, 22.2.1978.